
16:50 	I. predavanje: 
„U početku bijaše Podatak“: Jezični modeli i kriza komunikacije.
- Izv. prof. dr. sc. Ana Jeličić, 
Fakultet za forenzičke znanosti Sveučilišta u Splitu; Centar za etiku digitalnih komunikacija i algoretiku Katolički bogoslovni fakultet u Splitu

- Doc. dr. sc. Mirza Hebib, spec. pol., 
Univerzitet u Sarajevu - Pravni fakultet
17:50 	III. predavanje:
Transhumanizam i kršćanska antropologija: Biti čovjek u doba umjetne inteligencije?
- Dr. sc. Vili RADMAN, OFM

9:00 	IV. predavanje:
Od enciklike Rerum novarum do digitalne revolucije: Kontinuirana skrb Crkve za ljudsko dostojanstvo
- Mr. sc. Tea VUGLEC MIJOVIĆ,
Univerzitet u Sarajevu – Katolički bogoslovni fakultet
9:30 	V. predavanje:
Čovjek pred algoritmom:
Savjest, moralno razlučivanje i izazovi algoretike
- Prof. dr. sc. Suzana VULETIĆ, 
Sveučilište Josipa Jurja Strossmayera u Osijeku - Katolički bogoslovni fakultet u Đakovu

10:00 	VI. predavanje:

- Dr. sc. Niko IKIĆ, prof. emeritus, 
Univerzitet u Sarajevu – Katolički bogoslovni fakultet
10:30	Diskusija
11:00	Pauza za kavu
11:30 	VII. predavanje:
Kateheza i navještaj vjere u doba umjetne inteligencije
- Izv. prof. dr. sc. Denis Barić, 
Sveučilište u Zagrebu – Katolički bogoslovni fakultet
12:00 	VIII. predavanje:
Odgoj za ljudskost pred ekranom: Utjecaj UI na kognitivni razvoj i emocionalnu inteligenciju
- Dr. sc. Ankica BAKOVIĆ
12:30	Završna diskusija i zaključivanje simpozija
13:00	Ručak u blagovaonici 
Vrhbosanskog bogoslovnog sjemeništa


PREDAVAČI NA MEĐUNARODNOM 
ZNANSTVENOM SIMPOZIJU

U početku bijaše Podatak: 
Jezični modeli i kriza komunikacije

― Izv. prof. dr. sc. Ana Jeličić, Fakultet za forenzičke znanosti Sveučilišta u Splitu; Centar za etiku digitalnih komunikacija i algoretiku Katolički bogoslovni fakultet u Splitu
Izv. prof. dr. sc. Ana Jeličić diplomirala je na Katoličkom bogoslovnom fakultetu Sveučilišta u Splitu 2005. godine. Kao stipendistica „Renovabisa” 2007. godine završava Sveučilišni Poslijediplomski studij društvenih komunikacija na Papinskom sveučilištu Gregoriana u Rimu. Na istom Sveučilištu, na Filozofskom fakultetu, upisuje Poslijediplomski studij filozofije gdje 2009. g. stječe akademski stupanj magistrice znanosti u području filozofije komunikacija. Nakon završetka studija vraća se u Split te se zapošljava u Uredu za medije Splitsko-makarske nadbiskupije gdje je uredila i vodila preko stotinu vjersko-edukativnih televizijskih emisija. 
Paralelno upisuje Doktorski studij filozofije na Filozofskom fakultetu Sveučilišta u Zagrebu gdje stječe doktorat znanosti 2016. g. Od 2012. zaposlena je na Fakultetu za forenzičke znanosti gdje izvodi nastavu na više kolegija u području (bio)etike, medija i komunikologije. Kao vanjska suradnica sudjeluje u izvođenju nastave na više sastavnica Sveučilišta u Splitu. 
[bookmark: _Hlk225844914]Objavila je, samostalno ili u suautorstvu, više od 30 znanstvenih i stručnih radova, dvije znanstvene knjige (A. Jeličić, E. Punda, Snaga riječi. Komunikološka i fundamentalno-teološka studija i komunikacijske vještine u praksi, Katolička izdavačka kuća Crkva u svijetu, Split 2022; L. Tomašević, A. Jeličić, Ekologija iz teološke perspektive. Integralna ekologija svetog Franje Asiškog, Sveučilišni odjel za forenzičke znanosti, Split 2025.), uredila je jedan zbornik znanstveno-stručne konferencije (A. Jeličić, I. Lovrić, Mehanizmi prepoznavanja nasilja u obitelji i društveno-pravni odgovori, Sveučilišni odjel za forenzičke znanosti, Split 2024.) i jednu monografiju. Više od petnaest godina u okviru pastorala braka i obitelji SMN-a drži predavanja i radionice na temu komunikacije u obitelji i komunikacijskih vještina. 
Član je Hrvatskog filozofskog društva, Hrvatskog bioetičkog društva, Međunarodnog društva za kliničku bioetiku, uredništva znanstvenog filozofsko-teološkog časopisa Služba Božja. Piše kolumnu za portal Mreže riječi. U akademskoj godini 2025./26. osnovala je te je od tada ujedno i voditeljica Centra za etiku digitalne komunikacije i algoretiku (CEDKA) pri KBF-u Sveučilišta u Split, s ciljem promicanja digitalne pismenosti te etike i odgovornosti u području primjene umjetne inteligencije, u duhu teoloških i kršćanskih vrijednosti.


Sažetak izlaganja
U digitalnom okruženju sve je više izazova u odnosu na autentičnu međuljudsku komunikaciju koju obilježavaju kultura susreta licem u lice, dijalog, ali i iskrena emotivna povezanost. Rastu i poteškoće u snalaženju s digitalnim komunikacijskim uređajima i s alatima umjetne inteligencije koji zadiru u područje intimnosti te predstavljaju nove izazove za odgoj i formaciju djece, ali i identitet odraslih osoba te ostvarivanje i očuvanje prisnih veza s bližnjima. Ugrozu predstavljaju AI suputnici (AI companions) koji pružaju sintetičku bliskost koristeći emocionalnu ranjivost i društvenu otuđenost suvremenog čovjeka kao i manjkave infrastrukture skrbi. 
Zabrinjavajući su i jezični modeli umjetne inteligencije koji privatne podatke korisnika pretvaraju u ljubazne i laskave riječi koje izazivaju osjećaj pripadnosti, ljubljenosti i razumijevanja. 
U ovom radu ćemo opisati suvremene komunikacijske navike na relaciji čovjek-chatbot. Definirat ćemo AI suputnike te ćemo predstaviti neke od njih (AI terapeuti, AI savjetnici, AI avatari, AI agenti, AI dadilje, AI duhovnici), ali i ukazati na posljedice društvenih surogata na dostojanstvo pojedinca, čak i nakon smrti (deathbot). Na koncu, pokušati ćemo ponuditi smjernice očuvanja neposredne komunikacije te promicanja pozitivnih komunikacijskih navika kao uvjeta cjelovitog razvoja čovjeka, na tragu algoretike i recentnih dokumenata crkvenog učiteljstva. 





Između regulatornog kašnjenja i obrazovne prilagodbe: umjetna inteligencija, pravni okvir i pravno obrazovanje u Bosni i Hercegovini

―  Doc. dr. sc. Mirza Hebib, spec. pol., 
Univerzitet u Sarajevu - Pravni fakultet

Mirza Hebib docent je na Pravnom fakultetu u Sarajevu, gdje predaje Rimsko pravo i pripadajuće izborne kolegije. Od 2024. godine obnaša i dužnost prodekana za međunarodnu suradnju. 
Osnovnoškolsko i gimnazijsko obrazovanje završio je u Dubrovniku. Titulu magistra prava summa cum laude stekao je na Pravnom fakultetu u Sarajevu, gdje je 2022. godine obranio i doktorsku disertaciju pod naslovom „Plodouživanje (ususfructus): primjena rimskog koncepta u dubrovačkom pravu“. Studij vanjske politike i diplomacije završio je summa cum laude na Fakultetu političkih znanosti Sveučilišta u Zagrebu (2025.). Tijekom akademske 2021./2022. godine završio je specijalizaciju iz rimskog prava na Sveučilištu La Sapienza u Rimu. Usavršavao se i u okviru programa razmjene na sveučilištima u Londonu, Ljubljani i Saarbrückenu.
Vanjski je suradnik Pravnog fakulteta Hrvatskog katoličkog sveučilišta u Zagrebu na kolegijima Rimsko pravo i Pravna povijest. Angažiran je kao nastavnik na doktorskom studiju Pravnog fakulteta u Tuzli te na europskom regionalnom magistarskom programu iz demokracije i ljudskih prava u Jugoistočnoj Europi (ERMA), koji zajednički izvode Sveučilište u Sarajevu i Sveučilište u Bologni. Gostovao je kao predavač na brojnim europskim sveučilištima, u Rimu (La Sapienza), Padovi, Milanu (Milano-Bicocca), Veneciji (Ca’ Foscari), Trentu, Cagliariju, Rijeci, Mostaru itd. Sudjelovao je s izlaganjima na brojnim znanstvenim skupovima, među ostalim u Belgiji, Bugarskoj, Finskoj, Grčkoj, Italiji, Japanu i Mađarskoj. Član je Savjeta za znanost Federalnog ministarstva obrazovanja i znanosti, suvoditelj Međunarodnog memorijalnog tečaja Marko Petrak „Roman Legal Tradition and Contemporary Legal Systems“ pri Inter-univerzitetskom centru u Dubrovniku te predsjednik udruge Centar za pravne kulture.
Dobitnik je više domaćih i međunarodnih priznanja i stipendija, među kojima su dva najviša priznanja Sveučilišta u Sarajevu Zlatna značka za rezultate tijekom studija, Nagrade Sveučilišta u Sarajevu za znanstvene rezultate u 2024. godini, Godišnje nagrade Alumni kluba Zaklade „Konrad Adenauer“ u Bosni i Hercegovini za 2023. godinu i drugo. 

Sažetak izlaganja
Umjetna inteligencija već mijenja način na koji se pravo istražuje, tumači i primjenjuje, dok zakonodavni i institucionalni odgovori na njezin razvoj dolaze znatno sporije. Taj raskorak posebno je izražen u Bosni i Hercegovini, koja još nema regulatorni okvir ili strategiju primjene umjetne inteligencije, premda njezina uporaba nije izvan dosega postojećeg prava. Propisi o zaštiti osobnih podataka, odgovornosti za štetu i drugim pravnim područjima primjenjivi su i na situacije povezane s umjetnom inteligencijom, ali ne pružaju nužno odgovore na sva pitanja koja otvaraju njezina specifična obilježja i rizici. Predavanje polazi od tog paradoksa pravne praznine te razmatra odnos postojećeg pravnog okvira Bosne i Hercegovine, razvoja europske regulative umjetne inteligencije i potrebe za pravodobnim institucionalnim i obrazovnim odgovorima.
Regulatorno kašnjenje, međutim, nije samo pitanje budućeg zakonodavstva. Umjetna inteligencija već ulazi u svakodnevni rad pravnika, od pretraživanja pravnih izvora i analize propisa do sastavljanja podnesaka i oblikovanja pravne argumentacije. Njezina primjena stoga mijenja i zahtjeve koji se postavljaju pred pravno obrazovanje. Ako tehnologija može preuzeti dio zadataka na kojima se tradicionalno temelji stjecanje pravničkih vještina, postavlja se pitanje kako osigurati da budući pravnici, uz korištenje novih alata, doista razvijaju sposobnost samostalnog tumačenja prava, kritičke provjere izvora i argumentiranog pravnog zaključivanja. Pritom nije riječ samo o sprječavanju nedopuštene uporabe umjetne inteligencije, nego o preispitivanju načina poučavanja, učenja i vrednovanja pravničkih kompetencija. 
Kao primjeri institucionalnih odgovora analizirat će se Politika upotrebe umjetne inteligencije Univerziteta u Sarajevu i Smjernice o odgovornom korištenju alata umjetne inteligencije na Pravnom fakultetu Osijek. Prvi dokument uspostavlja širi okvir odgovornosti, upravljanja rizicima, zaštite podataka i akademskog integriteta, dok drugi određuju razine dopuštene uporabe umjetne inteligencije, obveze studenata i nastavnika te mogućnosti prilagodbe nastavnih zadataka i provjere znanja. Usporedba tih pristupa omogućuje razmatranje odnosa između institucionalnog normiranja uporabe umjetne inteligencije i stvarne prilagodbe obrazovnog procesa.
Polazeći od činjenice da će današnji studenti prava umjetnu inteligenciju koristiti u profesionalnom radu, ali i sudjelovati u stvaranju, tumačenju i primjeni pravila koja će uređivati njezinu uporabu, predavanje zastupa tezu da pravni fakulteti ne mogu čekati dovršetak zakonodavnih procesa kako bi prilagodili svoje obrazovne pristupe. Ključno pitanje stoga nije samo kakva su nam nova pravila o umjetnoj inteligenciji potrebna, nego kakve pravnike obrazujemo za pravni poredak u kojem će se ta pravila stvarati i primjenjivati.












Transhumanizam i kršćanska antropologija: Biti čovjek u doba umjetne inteligencije?

― Dr. sc. Vili Radman, OFM

Dr. sc. Vili Radman, OFM, filozof i teolog, filozofsko-teološki studij pohađao je na Franjevačkoj teologiji u Sarajevu i na Heythrop Collegeu Sveučilišta u Londonu, gdje je diplomirao teologiju i stekao magisterij iz teologije. Poslijediplomski studij filozofije završio je na Filozofskom fakultetu Družbe Isusove Sveučilišta u Zagrebu, gdje je magistrirao i doktorirao filozofiju. 
Dugi niz godina predavao je na Franjevačkoj teologiji u Sarajevu, gdje je od 2012. do 2016. obnašao dužnost dekana. Od 2004. do 2014. predavao je na Akademiji likovnih umjetnosti Sveučilišta u Mostaru, na kojem je 2010. izabran u zvanje izvanrednog profesora. Predavao je također na Katoličkom bogoslovnom fakultetu Univerziteta u Sarajevu. 
Autor je znanstvenih i stručnih radova iz područja filozofije i teologije te je sudjelovao na brojnim znanstvenim skupovima i simpozijima. Bio je glavni urednik časopisa Svjetlo riječi od 2022. do 2024. godine te član uredništava časopisa Jukić i Bosna Franciscana. Djelovao je i kao recenzent znanstvenih i publicističkih radova. 

Glavna područja znanstveno-istraživačkog rada
Filozofska hermeneutika; filozofska i teološka antropologija; odnos filozofije i teologije; teologija informacijskog doba; filozofija tehnologije, umjetna inteligencija i transhumanizam.
Izbor važnijih publikacija
· Kritička hermeneutika i hermeneutički subjekt: kritičko sučeljavanje s hermeneutikom P. Ricoeura i W. G. Jeanronda, Mueller, Sarajevo, 2005. 
· „Filozofska hermeneutika i teološka metoda: Teorija Davida Tracyja“, Bosna Franciscana VIII (2000) 13. 
· „Kritika modernog shvaćanja jastva: C. Taylor i A. MacIntyre“, Bosna Franciscana XIII (2005) 21. 
· „Filozofska hermeneutika, teologija i povijesnost objave“, Bosna Franciscana XXII (2014) 41. 
· „Umjetna inteligencija i Crkva: recentne izjave Učiteljstva“, Bosna Franciscana XXXIII (2025) 62.

Sažetak izlaganja
Izlaganje polazi od teze da transhumanizam nije moguće razumjeti samo kao filozofski pokret ili tehnološku ideologiju usmjerenu prema radikalnom nadilaženju ljudskih bioloških ograničenja. Potrebno ga je promatrati i kao otvoreni civilizacijski proces koji nastaje unutar razvoja modernoga visokotehnološkoga društva. U tom se smislu razlikuju jaki i slabi transhumanizam: prvi označava eksplicitni projekt tehnološkoga unapređenja čovjeka, dok drugi opisuje postupni prijenos logike optimizacije na svakodnevni život, društvene funkcije i razumijevanje ljudske osobe. Središnja antropološka promjena pritom se ne događa ponajprije na razini biologije, nego u inverziji odnosa između naravi i funkcije. Kada funkcionalna učinkovitost, prilagodljivost i trajna optimizacija postanu mjerila čovjekove vrijednosti, osoba se počinje razumijevati kroz zahtjeve sustava u kojem djeluje. 
Nasuprot tomu, kršćanska antropologija polazi od dostojanstva osobe koje prethodi svakoj društvenoj funkciji i iz kojega te funkcije tek dobivaju svoje značenje, što suvremeno crkveno učiteljstvo dodatno artikulira kritikom tehnokratske paradigme u enciklikama Laudato si’ i Magnifica Humanitas. Stoga njezin odgovor na transhumanistički izazov nije odbacivanje tehnologije niti nostalgija za predmodernim društvom, nego oblikovanje antropološkoga horizonta u kojem tehnologija ostaje u službi čovjeka. Temeljno pitanje tako nije kako ostati čovjek, nego kako u visokotehnološkom društvu u punini biti čovjek. 










Od enciklike Rerum novarum do digitalne revolucije: Kontinuirana skrb Crkve 
za ljudsko dostojanstvo

― Mr. sc. Tea VUGLEC MIJOVIĆ, 
Univerzitet u Sarajevu – Katolički bogoslovni fakultet

Tea Vuglec Mijović, viša asistentica na Katedri društvenoga nauka Crkve Katoličkoga bogoslovnog fakulteta Univerziteta u Sarajevu, stupanj licencijata teoloških znanosti stekla je na Katoličkom bogoslovnom fakultetu Sveučilišta u Zagrebu, na kojemu je trenutačno doktorandica.
U svom znanstveno-istraživačkom radu bavi se društvenim naukom Crkve i socijalnom teološkom etikom. Poseban istraživački interes posvećuje pitanju populizma, kao i pitanju ljudskoga dostojanstva i etičkih izazova unutar suvremenih društvenih i tehnoloških promjena.
Među njenim značajnijim istraživanjima ističe se licencijatski rad iz 2023. godine “Filozofsko-teološko istraživanje ideje populizma s kritičkim vrednovanjem njegovih manifestacija u modernim društvima” te znanstveni članak objavljen 2026. godine “Prema integralnoj paradigmi umjetne inteligencije Antropološki, etički i društveni izazovi korištenja umjetne inteligencije prema Antiqua et nova” (Bogoslovska smotra 96/2: 349-374).
Sažetak izlaganja
Objava enciklike Rerum novarum pape Lava XIII. 1891. godine označila je početak sustavnoga crkvenog promišljanja o društvenim pitanjima modernoga doba. Suočena s posljedicama Prve industrijske revolucije i teškim položajem radnika, Crkva je u središte svojega društvenog nauka postavila dostojanstvo ljudske osobe te na njemu temeljila promicanje radničkih prava i društvene pravednosti. Tijekom vremena društveni se nauk Crkve razvijao suočavajući se s novim gospodarskim, političkim i kulturnim izazovima te je kroz niz papinskih dokumenata naglašavao dostojanstvo ljudske osobe kao temeljno načelo i svrhu društvenoga života.
 U suvremenom kontekstu Četvrte industrijske revolucije, obilježene ubrzanim razvojem umjetne inteligencije i s njom povezanih društvenih promjena, razvijaju se nova crkvena promišljanja o antropološkim i etičkim posljedicama njezina razvoja i primjene. Posebna se pozornost posvećuje novijim dokumentima papa Franje i Lava XIV. koji, polazeći od dostojanstva ljudske osobe kao temeljnoga načela, nastoje primijeniti i druga načela društvenoga nauka Crkve u vrednovanju društvenih izazova povezanih s umjetnom inteligencijom. Rad zaključuje kako Katolička crkva, unatoč promijenjenim društvenim okolnostima, nastavlja zagovarati cjelovitu antropološku viziju čovjeka i njegovo neotuđivo dostojanstvo te nudi vrijedne smjernice za humanizaciju odnosa unutar suvremene tehnokratske paradigme.




Čovjek pred algoritmom:
Savjest, moralno razlučivanje i 
izazovi algoretike

― Prof. dr. sc. Suzana VULETIĆ, 
Sveučilište Josipa Jurja Strossmayera u Osijeku - Katolički bogoslovni fakultet u Đakovu

Prof. dr. sc. Suzana Vuletić redovita je profesorica Sveučilišta Josipa Jurja Strossmayera u Osijeku, s Katoličkog bogoslovnog fakulteta u Đakovu.
Diplomirala je filozofsko-teološki studij na Katoličkom bogoslovnom fakultetu u Đakovu, a poslijediplomsko obrazovanje nastavila na Accademia Alfonsiana Papinskog lateranskog sveučilišta u Rimu, gdje je stekla akademske titule magistre i doktorice znanosti. 
Dodatno se usavršavala kroz trogodišnju specijalizaciju iz kliničke bioetike na Institutu Sacro Cuore i Poliklinici Gemelli u Rimu te poslijediplomski studij braka i obitelji na Papinskom institutu Ivan Pavao II. Pohađala je i programe te kliničke tečajeve iz palijativne medicine.
Njezin znanstveni i stručni interes interdisciplinarno obuhvaća bioetičke i moralno-teološke aspekte suvremene biomedicine, dostojanstvo i prava pacijenta, etiku zdravstvene skrbi, duhovnu dimenziju bolesti i patnje, palijativnu skrb i hospicijsku medicinu, kao i reproduktivnu etiku i bioetičke izazove novih biomedicinskih tehnologija. 
Autorica je dviju znanstvenih monografija, urednica zbornika te koautorica brojnih poglavlja u znanstvenim i stručnim publikacijama. Objavila je više od stotinu znanstvenih radova te sudjelovala na brojnim domaćim i međunarodnim znanstvenim skupovima s više od 110 konferencijskih izlaganja. 
U nastavnoj djelatnosti angažirana je na Medicinskim fakultetima Sveučilišta u Zagrebu i Osijeku te Fakultetu za dentalnu medicinu i zdravstvo u Osijeku. Surađivala je i s Teološko-katehetskim odjelom Sveučilišta u Zadru, Sveučilišnim studijskim centrom za forenzične znanosti u Splitu te Hrvatskim katoličkim sveučilištem u Zagrebu.
Od tematski vezanih publikacija za simpozijsko izlaganje, izdvaja se:
· VULETIĆ, Suzana, Bioethical Concerns of Emerging AI Technologies in Cyber-Medicine, Formosan Journal of Medical Humanities 26 (2025.) 1&2, 8-30.
· VULETIĆ, Suzana, Postdigitalna antropologija i tehnološki mesijanizam: Teološki izazovi u dobu kibernetičke medicine i Umjetne Inteligencije, Communio 51 (2025.) 154., 35.-47.
· VULETIĆ, Suzana; GIBANJEK, Darin, „Obes/cijenjena“ vrijednost duhovne dimenzije ljudskog života u kontekstu sekularizacijske ideologije medicinske bio-tehnologije, u: I. Antunović, I. Koprek, P. Vidović (ur.), Život biraj-Elige vitam, Zbornik radova prigodom 75.rođendana msgr.dr.sc. Valentina Pozaića, Denona, FTI, Zagreb, 2020., 97.-115.
· VULETIĆ, Suzana; FILAJDIĆ, Željko; IVANČIČEVIĆ, Marko, Transhumanistička eugenika: Protetička kiborgizacija ljudskog poboljšanja nano-medicinskim zahvatima, u: M. Steiner, I. Šestak (ur.), Aktualne moralne teme, Međunarodni znanstveni simpozij uz 90. obljetnicu života p. Ivana Fučeka S. J., FTI, Zagreb, 2016., 245.-268.
· VULETIĆ, Suzana; JELIČIĆ, Ana; KARAČIĆ, Silvana, Eugenička alteracija prirodnog nasljeđa. Izvornost na udaru rekonstrukcijskih zahvata biomedicinske tehnologije. u: D. Ballian, E. Hukić (ur.), Integrativna bioetika i prirodno nasljeđe, Bioetičko društvo Bosne i Hercegovine, Sarajevo 2015., 101.-119. 
· VULETIĆ, Suzana; TOMAŠEVIĆ, Luka, Bio/tehnološka konstrukcija integrativne bioetike, u: V. Valjan (ur.), Integrativna bioetika pred izazovima biotehnologije, Zbornik radova Trećeg međunarodnog bioetičkog simpozija u Bosni i Hercegovini, Sarajevo, 2012., 45.-69.
· VULETIĆ, Suzana; JELIČIĆ, Ana; KARAČIĆ, Silvana, Bioetičke konotacije Interneta, Diacovensia 22 (2014.) 4., 525.-558.


Sažetak izlaganja
U vremenu ubrzane digitalizacije i sve šire primjene umjetne inteligencije u različitim područjima ljudskoga života nameće se temeljno pitanje o čovjeku, njegovoj slobodi i odgovornosti: može li algoritamska kalkulacija zamijeniti ljudsko moralno razlučivanje te hoće li postdigitalna antropologija, u susretu s transhumanističkim nastojanjem nadilaženja ljudskih ograničenja, otvoriti mogućnost objektiviziranja etičke procjene?
Polazeći od kršćanske antropologije i bioetičke perspektive, izlaganje promišlja odnos između ljudske savjesti i algoritamske racionalnosti, s posebnim naglaskom na dostojanstvo, slobodu, moralnu odgovornost i granice umjetne inteligencije. U središtu je pitanje: može li algoritamska obrada golemih količina podataka pridonijeti konzistentnijoj i manje proizvoljnoj procjeni moralno relevantnih činjenica te pomoći čovjeku u donošenju promišljenijih odluka?
Činjenica da ljudska savjest nije nepogrešiva te da moralni sud može biti subjektivan, pogrešan, nedovoljno informiran ili oblikovan predrasudama, otvara prostor za korištenje algoritamskih sustava kao pomoćnih sredstava moralnoga odlučivanja. Međutim, pritom se nameće ključno pitanje: može li algoritamska objektivnost biti moralna objektivnost ili je riječ tek o optimizaciji unaprijed zadanih kriterija, vrijednosti i prioriteta? Algoritamska učinkovitost, prediktivnost i klasifikacija mogu pridonijeti informiranijem odlučivanju, ali istodobno mogu oblikovati način na koji se osoba procjenjuje, kategorizira i razumije, čime se otvara opasnost njezine objektivizacije i depersonalizacije.
U tom se kontekstu propituje mogućnost svojevrsnoga „morala bez savjesti“: može li sustav koji nema osobnu svijest, slobodu, životno iskustvo i sposobnost moralnoga razlučivanja sudjelovati u moralno relevantnom odlučivanju, a da pritom ne dođe do zamjene moralnoga suda algoritamskom procjenom? Umjetna inteligencija može prepoznavati obrasce, predviđati ishode, uspoređivati mogućnosti i optimizirati odluke prema zadanim kriterijima, ali time ne postaje moralni subjekt niti stječe sposobnost prosuđivanja dobra kao dobra.
Stoga se u središte postavlja pitanje naravnoga zakona kao mogućega kriterija objektivne moralnosti: postoji li moralni poredak koji ne stvaraju ni ljudska savjest ni algoritamski sustavi, nego ga čovjek razumom spoznaje i prema njemu usmjerava svoje djelovanje? Ako moralna istina nije proizvod subjektivne procjene, društvenoga konsenzusa ni algoritamskoga izračuna, tada ni najveća računalna sposobnost ne može postati izvorom moralne norme.
Čovjek stoga ostaje jedini moralni subjekt i nositelj odgovornosti za odluku, čak i kada u njezinu donošenju koristi umjetnu inteligenciju. Algoritamska procjena može biti pomoć u odlučivanju, ali ne može preuzeti osobnu odgovornost za posljedice odluke.
U tom se smislu algoretika promatra kao zahtjev da algoritamski sustavi ostanu u službi čovjeka, ali i kao izazov očuvanju savjesti, slobode, dostojanstva i osobne odgovornosti. Ključno pitanje stoga nije samo: može li umjetna inteligencija donositi moralno ispravne procjene, nego: može li čovjek, koristeći njezine mogućnosti, očuvati vlastitu poziciju moralnoga subjekta i odnos prema objektivnoj istini o dobru? 
Izazov algoretike nije samo učiniti algoritme „etičnijima“, nego spriječiti da algoritamska procjena postupno postane zamjena za ljudsku savjest, moralno razlučivanje i odgovornost.



Odnos virtualnog i sakramentalnog – 
vrijedi li digitalno u sakramentalnom?

― Dr. sc. Niko IKIĆ, prof. emeritus, 
Univerzitet u Sarajevu – Katolički bogoslovni fakultet

Niko Ikić, rođen je 15. kolovoza 1952. u Boću kod Brčkog. Od 1977. svećenik je Vrhbosanske nadbiskupije. Na Teološkom fakultetu Sveučilišta u Beču magistrirao je 1984. te 1988. doktorirao iz područja ekumenske teologije. Od 1991. do 1997. god. docent je na Teološkom fakultetu u Beču a od 1997. god. profesor dogmatske teologije na Katoličkom bogoslovnom fakultetu u Sarajevu. Za redovnog profesora promoviran 2013./14. Bio je predavač na poslijediplomskom studiju na Katoličkom bogoslovnom fakultetu u Zagrebu. Od 2005. do 2009. bio je rektor Vrhbosanskog bogoslovnog sjemeništa. Papa Benedikt XVI. ga 2011. odlikuje titulom monsignor a Univerzitet u Sarajevu ga proglašava 2019. profesor emeritus.
Glavna područja znanstvenog istraživanja su dogmatsko-sakramentalnog i ekumenskog karaktera. Objavio je mnogobrojne znanstvene članke u relevantnim znanstvenim časopisima. Od 16 objavljenih knjiga neka budu spomenute: Ekumenske studije i dokumenti, Sarajevo 2003; Teologija sakramenata, Sarajevo-Zagreb 2012; Križni put ekumenizma, Sarajevo – Zagreb 2019.

Sažetak izlaganja
Prije nekoliko desetljeća svijet je počeo ulaziti u digitalnu revoluciju, koja je u zadnje vrijeme eksplodirala i u kratkom roku donijela velike promjene koje omogućuju razne manipulacije, koje utječu na sve životne prilike. Danas se njom želi pokazati tko je gospodar prijestolja. U tom smislu UI je znak globalne tehnološke revolucije, te je postala alat i arhitektura tehničke moći i vojne premoći, što je pak jako povezano s mnogim moralnim, socijalnim, političkim pa i teološkim pitanjima. Zabrinut takvim stremljenjem i razvojem UI papa Leon XIV je izdao svoju prvu encikliku, koja ima digitalni okvir a socijalnu dušu. 
Zbog svoga brzog širenja i velike primjene UI ostaje još uvijek velika nepoznanica koja unosi nesigurnost. Stoga su otvorena pitanja: kuda ona smjera, kako je kontrolirati i staviti u službu čovjeka a ne da se izrodi protiv čovjeka? U svemu tome dokumenti Crkve preporučuju oprez kako nas posljedice digitalizacije ne bi zaskočile raznim manipulacijama.
Za ovaj uradak je važno koje karakteristike pokazuje virtualnost i jeli moguća njezina primjena na sakramentalnom području?  





Kateheza i navještaj vjere u doba 
umjetne inteligencije

― Izv. prof. dr. sc. Denis Barić, 
Sveučilište u Zagrebu – Katolički bogoslovni fakultet

Izv. prof. dr. sc. Denis Barić rođen je 1977. godine. Svećenik je Zagrebačke nadbiskupije. Nakon stjecanja diplome iz Teologije na Katoličkom bogoslovnom fakultetu Sveučilišta u Zagrebu, postigao je stupanj magisterija i doktorata iz Teologije u specijalizaciji katehetike na Papinskom sveučilištu Salesiana u Rimu. 
Od 2012. godine zaposlen je na Katedri religijske pedagogije i katehetike Katoličkoga bogoslovnog fakulteta Sveučilišta u Zagrebu. Trenutno je u zvanju izvanrednoga profesora i vrši službu predstojnika Instituta religijskih znanosti istoimenoga Fakulteta. Član je uredništva časopisa Bogoslovska smotra i Lađa te član Europskoga društva za katoličku teologiju – Hrvatska sekcija i predsjednik Društva bivših studenata Katoličkoga bogoslovnog fakulteta Sveučilišta u Zagrebu. 
Glavna područja znanstveno-istraživačkoga rada: religijsko obrazovanje, vjeronauk u školi, župna kateheza, formacija vjeroučitelja.

Važnije publikacije:
· D. Barić, Ishodišta identiteta vjeronauka u crkvenim dokumentima, u: Religija i obrazovanje: časopis za teološko-religijska i pedagoška istraživanja, 1 (2025.) 1; 31-46. doi: 10.53745/ro.1.1.2
· D. Barić, Establishing the Lay Ministry of Catechists in the Church. Preserving Tradition in New Circumstances, u: Religions, 16 (2025) 4; 1-15. doi: 10.3390/rel16040477
· D. Barić, Kateheza odraslih u perspektivi evangelizacije i nove evangelizacije, u: Bogoslovska smotra, 94 (2024.) 3, 513-529. doi: 10.53745/bs.94.3.9
· B. V. Mandarić – G. Barudžija – D. Barić, Intercultural Competencies and Lifelong Learning of Teachers in the Republic of Croatia, u: Bogoslovni vestnik, 83 (2023.) 2, 479-498. doi: 10.34291/BV2023/02/Mandaric
· D. Barić, Institut religijskih znanosti. O 60-oj obljetnici u svjetlu promjena u hrvatskom crkvenom i društvenom kontekstu, u: Bogoslovska smotra, 93 (2023.) 1, 59-75. doi: 10.53745/bs.93.1.3

Sažetak izlaganja
Početak 21. stoljeća obilježen je dubokim kulturalnim promjenama koje zahvaćaju gotovo sva područja ljudskoga života. Digitalna kultura više nije tek prostor uporabe novih tehnologija, nego kulturno okruženje u kojem suvremeni čovjek komunicira, stječe znanje, oblikuje identitet, uspostavlja odnose i traži smisao vlastitoga života.  
Potonje promjene neizbježno zahvaćaju cjelokupno djelovanje Crkve na području odgoja i obrazovanja. Budući da se oblikovanje i prenošenje vjere uvijek odvija unutar konkretnoga kulturalnog konteksta, navedene promjene utječu i na načine na koje osoba upoznaje, razumije i živi vjeru te oblikuje vlastiti religijski identitet. Pritom je važno ne izgubiti iz vida činjenicu da se ne mijenja sadržaj kršćanske vjere, nego uvjeti u kojima se ona prihvaća, razumije i živi. Stoga se u procesu odgoja u vjeri naglasak ne možemo i ne smijemo svesti na primjenu novih tehnologija, već na promišljanje cjelovite formacije osobe u suvremenoj, digitalno obilježenoj kulturi. Takvo je polazište, između ostaloga, prisutno i u recentnim dokumentima crkvenoga učiteljstva: Direktorij za katehezu (2020.), Antiqua et Nova (2025.) i Magnifica humanitas (2026.).
Stoga će se u izlaganju naglasak staviti na značenje i temeljne zadaće kateheze i navještaja vjere, ali i na izazove i mogućnosti koje pred njih postavlja suvremeni tehnološki kontekst, osobito razvoj i primjena umjetne inteligencije. Pritom će se nastojati promisliti na koji način nove tehnologije mogu pridonijeti katehetskom i evangelizacijskom djelovanju Crkve, ali i koje se teološke, antropološke, etičke i pastoralne izazove pritom ne smije zanemariti.








Odgoj za ljudskost pred ekranom: 
Utjecaj UI na kognitivni razvoj i 
emocionalnu inteligenciju

― Dr. sc. Ankica BAKOVIĆ

Dr. sc. Ankica Baković psihologinja, EDP psihoterapeutkinja te začetnica i vodeća stručnjakinja u području neurofeedback terapije u Bosni i Hercegovini. Diplomirala je psihologiju na Filozofskom fakultetu u Zadru kao najbolja studentica generacije, za što je nagrađena Rektorovom nagradom Sveučilišta u Splitu, a svoj akademski put zaokružila je stjecanjem titule doktorice znanosti. Certificirana je psihoterapeutkinja i učiteljica na Europskom institutu za Realitetnu psihoterapiju (EIRT) u Kranju te certificirani NLP praktičar. 
Tijekom karijere radila je kao asistentica na Prirodoslovno-matematičkom fakultetu te  u Centru za mentalno zdravlje u Livnu. Njezin najveći stručni doprinos jest osmišljavanje  jedinstvene  neurofeedback metode u BiH koja služi poboljšanju rada mozga djece i odraslih u nizu poteškoća te osnivanje mreže Neurofeedback centara kroz koje je prošlo više od 20.000 klijenata  iz svih država Europe. 
Njezin znanstveni rad usmjeren je na neuroplasticitet mozga i pomoć djeci s razvojnim poteškoćama, a za svoj je doprinos znanosti i socijalnom poduzetništvu nagrađena plaketom  „Snaga izvrsnosti“.

Sažetak izlaganja
Ovaj rad istražuje složeni utjecaj suvremenih ekrana i okruženja posredovanih umjetnom inteligencijom (UI) na kognitivni razvoj i emocionalnu inteligenciju (EQ). Uzimajući u obzir najnovija istraživanja, rad analizira redefiniranje kognicije i socijalne dinamike, što je zamjetno posebno kod djece budući je njihov mozak još u razvoju te je i najpodložiji ovakvoj vrsti utjecaja. Strukturirani UI sustavi optimiziraju personalizirano učenje, nekritičko izlaganje ekranima i pretjerano oslanjanje na algoritme što dokazano uzrokuju "kognitivno rasterećenje" (cognitive offloading), odnosno, smanjuje se mentalno opterećenje i olakšava zadataka tako prebacujemo na UI pri čemu uskraćujemo mozgu mogućnost razvoja niza kognitivnih sposobnosti narušavajući na taj način radnu memoriju, izvršne funkcije (koje procesuiranje informacija u mozgu. Umjesto da se oslanjano na kapacitet vlastitog mozga dio koristimo za upravljanje vremenom, organizaciju i planiranje te emocionalnu regulaciju) i kapacitet za dubinsko kritičko razmišljanje.
 Polazeći od neuropsihologije posebna pozornost posvećena je opasnosti zamjene osobnog mišljenja sa gotovim odgovorima implementiranima u našoj podsvijesti. Na području razvoja emocionalne inteligencije poseban izazov predstavlja korištenje tzv. "izvedbene empatije" (performed empathy). Ona predstavlja površno, pretjerano i neiskreno pokazivanje suosjećanja s ciljem ostavljanja dobrog dojma na druge, a ne iz stvarne brige za nečiju patnju. Tako se kroz UI chatbota stvara privid modela međuljudskih odnosa što dugoročno ugrožava razvoj autentične empatije, tolerancije na frustraciju i čitanja neverbalnih znakova u stvarnom svijetu. 
Temeljna je teza rada da tehnološki napredak ne smije biti praćen nazadovanjem u ljudskosti. Umjetna inteligencija može biti pomoćnik u učenju, ali ne može preuzeti odgojnu ulogu čovjeka sa posebnim naglaskom na usvajanje vrijednosnog sustava.

